Ka nako e ke neng ke batla go bofolola dintšwa, mosetsana yo, le lekau la gagwe, ba ne ba nkgoreletsa. Fa letlatlana le tshwara, ke ne ka tlhola gore a ga go ope gaufi le lobotana, go ne go se ope, ke ka moo ke ileng ka di bofolola. A ga go jalo mosetsana" (A diga sefatlhego go sela dibi le mororo go se dikgomo mo Porotiya). "Mo ise kwa Perekwane. O be o duele ditshenyegelo tsa gore ntšwa ya gago e ntometse ngwana. "Ke tla mo isa bookelong le fa e le bosigo. Fela le tshwanetse go ruta ngwana wa mosetsana gore a se ke a ema mo lebaleng bosigo le basimane. Gona jaanong o kae ene mosimane yoo wa teng Ke ene a ka bong a tlile fano ka gore ntšwa e lomile mosetsana yo, a na le ene." (A bua a lebeletse mosetsana mo phogwaneng). "Mosimane yole, o ne a go dirisa fela. Fa e le gore o a go rata, a ka bo a ile a bona go tlhokega gore o tshwanetse go ya kwa ngakeng." "Rre Ramoopampa, tiro ya gago o e dirile. Fa e le go duela ditshenyegelo, lebala. Ngwana yo o ntshwabisitse. Bana ba bannye ba o ba bonang ba ke ba ga Seponono. Fa jaanong a sasanka masigo mo dipuleng, a sasanka le basimane, a ba a longwa ke dintšwa mo maragong, ke tlhapa diatla. Ke di tlhapa ka sesepa sa mafura a kolobe.?